Document ID: 32005D0830

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Νοεμβρίου 2005
για τροποποίηση της απόφασης 2003/322/ΕΚ όσον αφορά τη σίτιση ορισμένων νεκροφάγων πτηνών με ορισμένα υλικά της κατηγορίας 1
[κοινοποιηθείσα υπό τον αριθμό Ε(2005) 4521]
(Τα κείμενα στην ισπανική, ελληνική, γαλλική, ιταλική και πορτογαλική γλώσσα είναι τα μόνα αυθεντικά)
(2005/830/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 23 παράγραφος 2 στοιχείο δ),
Εκτιμώντας τα ακόλουθα:
(1)
Η απόφαση 2003/322/ΕΚ της Επιτροπής, της 12ης Μαΐου 2003, για την εφαρμογή του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, όσον αφορά τη σίτιση ορισμένων νεκροφάγων πτηνών με ορισμένα υλικά της κατηγορίας 1 (2), καθορίζει τους όρους της έγκρισης που χορηγούν ορισμένα κράτη μέλη για τη σίτιση συγκεκριμένων ειδών νεκροφάγων πτηνών που είτε κινδυνεύουν να εκλείψουν είτε προστατεύονται.
(2)
Σύμφωνα με την απόφαση αυτή και προκειμένου να περιοριστεί ο κίνδυνος εξάπλωσης της μεταδοτικής σπογγώδους εγκεφαλοπάθειας (ΜΣΕ), τα σφάγια των βοοειδών και των αιγοπροβάτων που προορίζονται να χρησιμοποιηθούν για σίτιση πρέπει να ελέγχονται για ΜΣΕ και το αποτέλεσμα της δοκιμής να είναι αρνητικό πριν χρησιμοποιηθούν ως ζωοτροφή.
(3)
Προκειμένου να βελτιωθεί η διαθεσιμότητα ζωοτροφών για είδη που είτε κινδυνεύουν να εκλείψουν είτε προστατεύονται, είναι σκόπιμο να ευθυγραμμιστούν οι απαιτήσεις για δοκιμασίες των σφαγίων που χρησιμοποιούνται για τη σίτιση με τις προδιαγραφές που ορίζονται στον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (3), περιορίζοντας ταυτόχρονα την αναλογία σφαγίων αιγοπροβάτων που λαμβάνονται για δειγματοληψία.
(4)
Πρέπει να διατηρηθεί η απαγόρευση να χρησιμοποιούνται ως ζωοτροφές τα σφάγια τα οποία έχουν ελεγχθεί για ΜΣΕ και το αποτέλεσμα είναι θετικό.
(5)
Συνεπώς, η απόφαση 2003/322/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της απόφασης 2003/322/ΕΚ το μέρος Β παράγραφος 3 στοιχείο β) αντικαθίσταται από το ακόλουθο:
«β)
να εξασφαλίζει ότι τα σφάγια των βοοειδών και τουλάχιστον 4 % των σφαγίων των αιγοπροβάτων που προορίζονται για τη σίτιση έχουν ελεγχθεί για ΜΣΕ πριν χρησιμοποιηθούν ως ζωοτροφή και το αποτέλεσμα είναι αρνητικό, στο πλαίσιο του προγράμματος παρακολούθησης που διεξάγεται σύμφωνα με το παράρτημα ΙΙΙ του κανονισμού (ΕΚ) αριθ. 999/2001· και».
Άρθρο 2
Η παρούσα απόφαση εφαρμόζεται από την 1η Δεκεμβρίου 2005.
Άρθρο 3
Η παρούσα απόφαση απευθύνεται στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στην Κυπριακή Δημοκρατία και στην Πορτογαλική Δημοκρατία.
Βρυξέλλες, 25 Νοεμβρίου 2005.

Labels: 0
17
20
6